**Έκθεση της** **Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για τo νομοσχέδιο «Ο περί της Εποπτείας της Αγοράς Νόμος του 2022»**

**Παρόντες:**

 Κυριάκος Χατζηγιάννης, πρόεδρος Ανδρέας Πασιουρτίδης

 Ονούφριος Κουλλά Πανίκος Λεωνίδου

 Νίκος Σύκας Χρύσης Παντελίδης

 Κώστας Κώστα Σταύρος Παπαδούρης

 Γιαννάκης Γαβριήλ

 Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού μελέτησε το πιο πάνω νομοσχέδιο σε τρεις συνεδρίες της, που πραγματοποιήθηκαν στις 20 Σεπτεμβρίου, καθώς και στις 4 και 18 Οκτωβρίου 2022. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Ενέργειας, Εμπορίου και Βιομηχανίας, της Υπηρεσίας Προστασίας Καταναλωτή του ίδιου υπουργείου, του Τμήματος Τελωνείων του Υπουργείου Οικονομικών, της Νομικής Υπηρεσίας της Δημοκρατίας, του Κυπριακού Οργανισμού Προώθησης Ποιότητας, του Κυπριακού Οργανισμού Τυποποίησης, του Κυπριακού Συνδέσμου Καταναλωτών, της εργοδοτικής οργάνωσης ΚΕΒΕ και της συνδικαλιστικής οργάνωσης ΔΕΟΚ. Η Παγκύπρια Ένωση Καταναλωτών και Ποιότητας Ζωής, η εργοδοτική οργάνωση ΟΕΒ, η ΠΟΒΕΚ και οι συνδικαλιστικές οργανώσεις ΣΕΚ και ΠΕΟ, παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

 Σκοπός του προτεινόμενου νόμου είναι ο εκσυγχρονισμός του νομοθετικού πλαισίου αναφορικά με τον έλεγχο της αγοράς και τις ουσιώδεις απαιτήσεις που πρέπει να πληρούν καθορισμένες κατηγορίες προϊόντων και η ενσωμάτωση στην εθνική έννομη τάξη των ακόλουθων πράξεων της Ευρωπαϊκής Ένωσης με τίτλο:

1. «Κανονισμός (ΕΕ) 2019/1020 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για την εποπτεία της αγοράς και τη συμμόρφωση των προϊόντων και την τροποποίηση της Οδηγίας 2004/42/ΕΚ και των Κανονισμών (ΕΚ) αριθ. 765/2008 και (ΕΕ) αριθ. 305/2011»· και

2. «Κανονισμός (ΕΕ) 2019/515 του Ευρωπαϊκού Κοινοβουλίου και του Συμβουλίου, της 19ης Μαρτίου 2019, σχετικά με την αμοιβαία αναγνώριση των εμπορευμάτων που κυκλοφορούν νόμιμα στην αγορά άλλου κράτους μέλους και την κατάργηση του Κανονισμού (ΕΚ) αριθ. 764/2008».

 Περαιτέρω, με τον προτεινόμενο νόμο καταργούνται οι περί των Βασικών Απαιτήσεων που πρέπει να πληρούν Καθορισμένες Κατηγορίες Προϊόντων Νόμοι του 2002 έως 2013.

 Ειδικότερα, με τις προτεινόμενες ρυθμίσεις μεταξύ άλλων ενισχύονται οι εξουσίες των αρμόδιων αρχών εποπτείας της αγοράς και διασφαλίζεται η διάθεση στην αγορά αποκλειστικά συμμορφούμενων προϊόντων, τα οποία πρέπει να πληρούν βασικές απαιτήσεις.

 Σύμφωνα με τα στοιχεία που κατατέθηκαν ενώπιον της επιτροπής, σκοπός του Κανονισμού 2019/1020 είναι η βελτίωση του τρόπου λειτουργίας και εφαρμογής της αρχής της ελεύθερης κυκλοφορίας των εμπορευμάτων, μέσω της ενίσχυσης της εποπτείας της αγοράς για προϊόντα που εμπίπτουν στην ενωσιακή νομοθεσία. Περαιτέρω, σκοπός του Κανονισμού 2019/515 είναι η ενίσχυση της εσωτερικής αγοράς βελτιώνοντας την εφαρμογή της αρχής της αμοιβαίας αναγνώρισης στον τομέα των εμπορευμάτων.

 Στο πλαίσιο της συζήτησης του νομοσχεδίου ενώπιον της επιτροπής το Υπουργείο Ενέργειας, Εμπορίου και Βιομηχανίας, σε συνεργασία με τη Νομική Υπηρεσία της Δημοκρατίας, υπέβαλε στην επιτροπή αναθεωρημένο κείμενο του νομοσχεδίου στο οποίο επέφερε βελτιώσεις και τροποποιήσεις τεχνικής φύσεως.

 Σημειώνεται ότι η επιτροπή στο πλαίσιο της μελέτης του νομοσχεδίου έκρινε σκόπιμο όπως επιφέρει στο κείμενο αυτού επιπρόσθετες τροποποιήσεις, με σκοπό τη διασαφήνιση ορισμένων προνοιών του, καθώς και τη βελτίωσή του από νομοτεχνικής απόψεως.

 Με βάση τα πιο πάνω, η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη όλα όσα τέθηκαν ενώπιόν της, κατά πλειοψηφία του προέδρου και των μελών της βουλευτών των κοινοβουλευτικών ομάδων του Δημοκρατικού Συναγερμού και ΑΚΕΛ-Αριστερά-Νέες Δυνάμεις, εισηγείται στην ολομέλεια του σώματος την ψήφιση του νομοσχεδίου σε νόμο.

 Τα μέλη της επιτροπής βουλευτές της κοινοβουλευτικής ομάδας του Δημοκρατικού Κόμματος και το μέλος της βουλευτής του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών του νομοσχεδίου κατά τη συζήτησή του στην ολομέλεια του σώματος.

28 Νοεμβρίου 2022

Αρ. Φακ.: 23.01.063.086-2022

ΝΚ/ΓΧ/MV